
Lähimmäinen vai muukalainen?
Filosofi Martin Buber on kirjoittanut meidän ihmisten tavasta suhtautua toisiimme. Hän kuvaa, miten toinen ihminen on meille ”sinä” tai ”se”. 
Silloin kun toinen ihminen on minulle ”sinä”, olemme tasa-arvoisessa vuorovaikutuksessa. Kumpikaan ei asetu toisen yläpuolelle. Tämä ”sinä” on samanlainen ihminen kuin minäkin, sisimmässään salattu ja mittaamattoman arvokas. Minä-sinä -suhteessa me näemme toisemme samanlaisina kaipaavina ja tarvitsevina ihmisinä kuin itsemme ja samalla olemme erillisiä ja erilaisia. Tässä vuorovaikutuksessa toinen ihminen on arvokas, vaikka hän olisi hyvin erilainen kuin minä. Hän on lähimmäinen.
Valitettavasti me olemme taipuvaisia kohtelemaan erityisesti meille vieraita ihmisiä toisella tavalla, muukalaisina. Miksi vieraat ihmiset nähdään niin usein uhkana? Jos toinen ihminen on meille ”se” eikä ”sinä”, me katsomme häntä alaspäin. Vieraita, erilaisia ja muukalaisia emme haluaisi nähdä varsinkaan, jos he tarvitsevat apuamme. 
Jeesus katsoi kohtaamiaan ihmisiä rakastavin silmin. Hänelle kukaan ihminen ei ole ”se”. Meille hänen sanansa voisivat olla: ”Sinä olet minulle tärkeä ja rakas sellaisena kuin olet. Sinä olet sinä. Katso toista ihmistä ja näe hänet lähimmäisenäsi.”

